### Beslutning

Godkendt.

### Sagsfremstilling

## Resume og sagens baggrund

I forbindelse med budgetaftalen for budget 2025-2028 besluttede Kommunalbestyrelsen at afsætte midler til at renovere kommunens skoler i 2026.

Med afsæt i dialogmøderne mellem Børn- og Familieudvalget og Teknik- og Miljøudvalget den 3. april og 12. maj 2025 foreslås en prioritering af de afsatte anlægsmidler.

## Indstillinger

Direktørerne indstiller, at Børn- og Familieudvalget og Teknik- og Miljøudvalget beslutter at indstille den foreslåede prioritering til vedtagelse i forbindelse med budgetforhandlingerne for 2026.

## Behandling

Børn- og Familieudvalget, Teknik- og Miljøudvalget.

## Sagsfremstilling

I budgetaftalen for budget 2025-2028 har Kommunalbestyrelsen med U48 besluttet at igangsætte et arbejde med systematisk vedligehold af kommunens skoler.

Af aftalen fremgår følgende:

"Med udgangspunkt i analysen af skolernes indeklima og vedligeholdelsesefterslæb afsættes 16,707 mio. kr. til systematisk vedligeholdelse af skoler i 2026. Fokus i udmøntningen af anlægsbevillingen skal være på klimaskærmen, faglokalerne, indeklima i stamlokalerne, samt tilpasning til ny lovgivning på skoleområdet.

Udmøntningen behandles indledningsvist i et samarbejde mellem Børn- og Familieudvalget og Teknik- og Miljøudvalget senest i møderækken juni 2025 og videresendes til budgetforhandlingerne for 2026, hvor planen endeligt godkendes."

Med afsæt i dialogen på fællesmøderne mellem Børn- og Familieudvalget og Teknik- og Miljøudvalget den 3. april og 12. maj 2025 foreslås en prioritering ud fra disse fire fokuspunkter:

* Klimaskærme
* Større projekter
* Investeringsbehovet på den enkelte skole
* Faglokaler.

På den baggrund foreslår administrationen, at midlerne til skolerenovering prioriteres mellem [adresse], Rynkevangskolen, [adresse] og [adresse]. Ved prioriteringen indgår skoler med større investeringsbehov valgt ud fra analysen (H25 i Budget 2024), geografisk placering fordelt på by og land, fokus på byudviklingsområde, at både store og små skoler indgår, og endelig er der sammenhæng med nuværende og planlagte investeringer på skoleområdet i budget 2025.

På [adresse] vil der være fokus på faglokaler og klimaskærm. På Rynkevangskolen vil der være fokus på klimaskærm og indeklima. Og på [adresse] og [adresse] vil der være fokus på faglokaler.

Administrationen vil gå i dialog med skolerne om at konkretisere projekterne, efter at budget 2026 er vedtaget af Kommunalbestyrelsen.

## Økonomiske konsekvenser

Ingen.

### Sagens forløb

04/06/2025 Børn- og Familieudvalget
Godkendt.